ኣብዛ እዋንሲ ሓገዝ ምደለና። ሓቂ እሓይሽ ሃቡኒ ህበይ ይገብር ዝብልዎ ሓቂ እዩ'ሞ ግን ኣብዚ እዋን ንብዙሕ ሰብ ልዕሊ ዓቕሙ ኮይኑዎ ኣሎ። ንግሆ ተንሲኡ መን ኣሎ ከማቕል ዝኽእል ርቡሕ ርኹብ ዘመድ፡ ዝሕግዝ ዝደጋገፍ መቕርብ ዝብል ውሑድ ኣይኮነን" ብማለት ጉልበቱ ሸይጡን ሸቓቒጡን ዝነባበር ከቢዱዎ ከምዘሎ ነጊራትና። ምንጪ ስእሊ, Yemane G/meskel ኣብ ገጠራት ዝነብር ህዝቢ ከም ቀደሙ እቲ በለስ ዝረክብ በለስን ሓምልን መሊኡ ይሓልፎ ኣሎ። እቲ ከም በለስ ዝኣመሰለ ባህርያዊ ጸጋታት ኣብ ዘይብሉ ዝነብር ከባቢ ግን ብዝያዳ ይጽገም ምህላው ምንጭታትና ይገልጹ። "እቶም ኣብ ገጠራት ንነብር ጸባ ጥሪትና መሊእና ሓምሊ በረኻ መሊእና ብቑራስ እንጌራ ክንዕንገል ጸገም የብልናን። ከቢዱና ዘሎ፡ ብቑዕ ሕክምናን መድሃኒትን ዘይምህላዉ'ዩ። እተን ዝነበራ ናይ ደናግል ሕክምና ካብ ዝዕጸዋ ንደሓር ሕክምና ኣይከምቀደሙን" ክብሉ መረረኦም ይገልጹ ምንጭታትና። ኣብ ግዳም ዝነብሩ ኤርትራውያን ምስ ስድራ ቤቶም ብስልኪ ኣብ ዝራኸቡሉ ዝሰምዕዎ ነገር ቃንዛ እዩ። ኣፎም መሊኦም ዓው ኢሎም ጠሚና፡ ስኢንና፡ ተጸጊምና ኢሎም ከይዛረቡ'ውን ኣንጻር እቲ ስርዓት ዝዛረቡ ስለዝመስሎም፡ ወይ እቲ ስርዓት ከይቁጣዕ እሞ ኣደዳ ማእሰርትን ካልእ ዘይተደልየ ነገራትን ከይኮኑ ብማለት "ጽቡቕ ኣለና፤ ደሓን ንኽእሎ፡ እንታይ እሞ ክንገብር ከም ግዜኡ ከም እዋኑ" እናበሉ ምረቶም ከምዝገልጹሎም ይዛረቡ። እቶም ካብአ ኣይሕለፍ ዝበሉ ምርር ዝበሎም ከኣ 'ክላእ ዋእ ካብ ልክዑ ኣይሓልፍን'ዩ፡ ሕማቕ ኣለና፡ እንታይ ጽቡቕ ኣለና፡ እዚ ዝከሓድ ኣይኮነን። ሓቂ እዩ ፈጠራ ኣይኮነን። እንተኽኢልኩም ሓግዙና ህዝቢ ተሸጊሩ እዩ ዘሎ። ኩሉ ዝኽእል ዘበለ ሕጂ ቤተ ሰቡ ይርዳእ' ዝብሉ ኣለው። ኤርትራ ክሳብ ሕጂ ብኮቪድ ዝሞተ ሰብ የብላን። እዚ ጽቡቕ ዜና'ዩ ብጥሜት ዝሞቱ ቖልዑ ሰባት'ከ?
